Utanríkisráðuneyti Rússlands fordæmdi í gær hegðun norsks ræðismanns í Rússlandi. Ráðuneytið segir framferði konunnar smánarlegt en á upptökum úr öryggismyndavélum má heyra hana og sjá hella óbótaskömmum yfir hótelstarfsmenn.
Myndskeiðinu hefur verið deilt á samfélagsmiðlum, þeirra á meðal Telegram. Þar má sjá konu sem sögð er heita Elisabeth Ellingsen krefja hótelstarfsfólkið um að fá hreint herbergi. Ellingsen, sem er ræðismaður Noregs í Murmansk, heyrist meðal annars segjast hata Rússa. Hún sé frá Skandinavíu og sé vön því að hótelherbergi séu hrein.
Í yfirlýsingu frá Mariu Zakharovu talskonu utanríkisráðuneytisins segir að ráðuneytið hyggist bregðast við því illsku, þjóðrembu og útlendingahatri sem myndskeiðið sýni. Norska utanríkisráðuneytið kveðst harma atvikið og orð Ellingsen lýsi ekki viðhorfi Norðmanna til Rússlands eða rússnesku þjóðarinnar. AFP fréttaveitan hefur eftir talsmanni ráðuneytisins að unnið sé að lausn málsins eftir hefðbundum leiðum.
Norska ræðismannsskrifstofan í Murmansk hefur verið lokuð frá 1. júlí vegna erfiðleika í gagnkvæmum samskiptum. Ekki liggur fyrir hvort atvikið á hótelinu gerðist fyrir eða eftir lokun ræðismannsskrifstofunnar.